Gar yimyura-agi, ad d-neddem A.Hanoteau i d-yefkan tamuɣli-s ɣef tmeṭṭut: aken i iwala , tameṭṭut tettidir ussan ibarkanen seg tlalit-is alama d asmi ara medlent wallen-is .Mi ara tili deg uxxam-nsen tettidir di tegdi d timuḥeqranit , asmi ara tuɣal ddaw lanaya n urgazis10 ad tkemmel tebrek n wussan fell-as, aladɣa ma terna tesa taqcict d tamenzut neɣ ad d-tesu akk tiqcicin, d tagnit-a ara tt-yerren ad tidir di timuḥeqranit axaṭar ur d-tewwi ara s wacu ara ibed uxxam n urgaz-is imi ɣilen s uqcic ara d-yali uxxam, ayagi yezmer ad d-yeglu di kra n tudrin d yixxamen s berru n tmeṭṭut-nni, d acu tin yesan zzher, ad d-tesu aqcic, ad tidir di lez akked lehna, ad ternu ad terr abruc ɣef uqerru-s.